CELEX: 32021D2314
Language: bg
Date: 2021-12-14 00:00:00
Title: Решение за изпълнение (ЕС) 2021/2314 на Комисията от 14 декември 2021 година относно искането за регистрация на европейската гражданска инициатива под надслов „INICIATIVA EVE PARA LA CREACIÓN DEL DERECHO DE DECISIÓN“ съгласно Регламент (ЕС) 2019/788 на Европейския парламент и на Съвета (само текстът на испански език е автентичен)

28.12.2021   
               
               
                  BG
               
               
                  Официален вестник на Европейския съюз
               
               
                  L 464/14
               
            
         РЕШЕНИЕ ЗА ИЗПЪЛНЕНИЕ (ЕС) 2021/2314 НА КОМИСИЯТА
         от 14 декември 2021 година
         относно искането за регистрация на европейската гражданска инициатива под надслов „INICIATIVA EVE PARA LA CREACIÓN DEL DERECHO DE DECISIÓN“ съгласно Регламент (ЕС) 2019/788 на Европейския парламент и на Съвета
         (само текстът на испански език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6 от него,
         като има предвид, че:
         
                     (1)
                  
                  
                     На 9 септември 2021 г. на Комисията беше представено искане за регистрация на европейска гражданска инициатива под надслов „INICIATIVA EVE PARA LA CREACIÓN DEL DERECHO DE DECISIÓN“ (Инициатива EVE за установяване на правото на вземане на решение).
                  
               
                     (2)
                  
                  
                     С решение от 5 октомври 2021 г., под формата на писмо (C(2021)7294 final), в съответствие с член 6, параграф 4 от Регламент (ЕС) 2019/788, Комисията информира групата на организаторите, че са изпълнени изискванията за регистрация, посочени в член 6, параграф 3, първа алинея, букви а), г) и д) от посочения регламент, и че член 6, параграф 3, първа алинея, буква б) не е приложим. Комисията обаче обясни също така, че инициативата не отговаря на изискването по член 6, параграф 3, първа алинея, буква в) от Регламент (ЕС) 2019/788. Поради това Комисията прикани групата на организаторите, в съответствие с член 6, параграф 4, първа алинея от Регламент (ЕС) 2019/788, да измени инициативата си. Комисията насочи вниманието на групата на организаторите към факта, че Регламент (ЕС) 2019/788 не позволява на гражданските инициативи да правят предложения за преразглеждане на Договорите. Освен това тя прикани групата на организаторите да посочи правният акт на Съюза, който те приканват Комисията да предложи, и да изясни съдържанието на този правен акт(актове).
                  
               
                     (3)
                  
                  
                     На 19 октомври 2021 г. групата на организаторите изпрати писмо до службите на Комисията, в което отправи запитване относно: i) изискването за представяне на „предложение“, като заяви, че е задача на Комисията да изготвя законодателни предложения; и ii) разглеждането на инициативата и възможността за среща с представители на Комисията за съвместна оценка на евентуалния проект на EVE (който ще има за цел да допринесе за създаването на новото „право на вземане на решение“) и за разработване на съдържанието на инициативата (като се позовава погрешно на член 15 от Регламент (ЕС) 2019/788, който се прилага само за валидни инициативи). В отговора си от 5 ноември 2021 г. службите на Комисията отново заявиха, че целите на инициативата трябва да отговарят на условията, определени в член 6, параграф 3 от Регламент (ЕС) 2019/788.
                  
               
                     (4)
                  
                  
                     На 17 ноември 2021 г. групата на организаторите представи отново инициативата. При все че инициативата беше преработена, същината ѝ остана непроменена, въпреки поканата на Комисията да се вземе предвид оценката ѝ в нейното решение от 5 октомври 2021 г.
                  
               
                     (5)
                  
                  
                     Целите на инициативата са формулирани по следния начин: „Предвид документацията, приложена към документа, озаглавен „EVE Initiative PROPOSAL“, отправяме искане към Европейската комисия да изготви акта или законодателството, които може да са необходими на Европейската комисия за установяване на правото (на човека) да взема решение и да го прехвърля на публичните институции. Това би създало система на пряка демокрация, при която гражданите могат да вземат решение по съгласуван начин по въпроси от общ или обществен интерес и по този начин да упражняват суверенитета на народа както със, така и без представители. Като се има предвид мащабът на това искане, инициативата представя проект на предложение, което би могло да се използва за установяване на правото на вземане на решение. Поради това тя иска да бъдат разгледани и следните три възможности: 1) ЕС и неговите институции биха могли да установят правото, поискано от инициативата, за своя сметка; 2) ЕС би могъл да създаде специален начин за предварително разглеждане на осъществимостта на предложението и впоследствие за гарантиране, че предложението е разработено с всички възможни компетентни страни в рамките на ЕС; 3) ЕС би могъл да даде разрешение за публично разработване и изпитване на предложението; това ще бъде направено от или за само съответната заинтересована страна или само за това предложение.“ Освен това в инициативата се заявява, че тя се стреми да постигне общата цел „да се създаде актът или действието, необходимо за създаването на предмета на европейската гражданска инициатива“, което вероятно се отнася до разработването на съдържанието и/или прилагането на (проекта, водещ до учредяването на новото) „право на вземане на решение“
                  
               
                     (6)
                  
                  
                     С тази инициатива групата на организаторите призовава Комисията да представи предложение за въвеждането на ново основно право, с което следва да се създаде „система на пряка демокрация“ на равнището на институциите на Съюза, при което гражданите могат да решават „съгласувано“, „по общи и обществени въпроси“, като по този начин съвместно се упражнява „суверенитетът на хората“. Според групата на организаторите това следва да бъде постигнато или 1) „от ЕС за своя сметка“, 2) „чрез разрешаване“ на развитието на целта за и от частния представител на инициативата и проекта EVE“ или 3) „във връзка с проекта EVE“. Групата на организаторите пояснява, че подобно предложение може да доведе до промени в Договорите, но според нея Регламент (ЕС) 2019/788 позволява на гражданските инициативи да поискат от Комисията да направи такова предложение. При варианти 2) или 3) групата на организаторите предлага Комисията да „разреши“ частен проект („проект EVE“), който ще има за цел да допринесе за установяването на новото основно право. Останалите цели, посочени в придружаващия документ, служат на общата цел за въвеждане на това ново право.
                  
               
                     (7)
                  
                  
                     Съгласно член 11, параграф 4, първа алинея от ДЕС и член 1 от Регламент (ЕС) 2019/788 европейска гражданска инициатива означава инициатива, с която Комисията се приканва да представи подходящо предложение в рамките на правомощията ѝ по въпроси, за които гражданите считат, че за целите на прилагането на Договорите е необходим правен акт на Съюза, и която е получила подкрепата на най-малко един милион имащи право да я подпишат поддръжници, които произхождат от най-малко една четвърт от всички държави—членки. Съгласно член 6, параграф 3, първа алинея, буква в) от Регламент (ЕС) 2019/788 Комисията не регистрира гражданска инициатива, ако тя „попада явно извън обхвата на правомощията на Комисията да представи предложение за правен акт на Съюза за целите на прилагането на Договорите“.
                  
               
                     (8)
                  
                  
                     В решението си по дело T-611/19 Общият съд постанови, че понятието за правен акт по смисъла на член 11 от ДЕС и член 2, параграф 1 и член 4, параграф 2, буква б) от Регламент (ЕС) № 211/2011 на Европейския парламент и на Съвета (2) се отнася, в съответствие с член 288 от ДФЕС, до регламенти, директиви, решения, препоръки и становища, приети от институциите. Регламент (ЕС) № 211/2011 беше отменен, считано от 1 януари 2020 г., и заменен с Регламент (ЕС) 2019/788. Обхватът на гражданската инициатива и правните условия за регистрация обаче не са се променили. Регламент (ЕС) 2019/788 не позволява на гражданските инициативи да поискат от Комисията да предложи промени в Договорите, тъй като той позволява само инициативи, за да се поиска от Комисията да предложи, в рамките на своите правомощия, актове от вторичното право за прилагане на Договорите.
                  
               
                     (9)
                  
                  
                     Както признава самата група на организаторите, целта на инициативата ще трябва да бъде постигната чрез изменения на Договорите и не може да бъде постигната чрез правни актове като посочените в член 288 от ДФЕС. Освен това, доколкото инициативата предлага стартирането на частен проект („проект EVE“), който би имал за цел да допринесе за създаването на новото „право на вземане на решение“, Комисията отбелязва, че това също така няма да включва предложение за такъв акт.
                  
               
                     (10)
                  
                  
                     По тези причини инициативата под надслов „NICIATIVA EVE PARA LA CREACIÓN DEL DERECHO DE DECISIÓN“ попада по очевиден начин извън обхвата на правомощията на Комисията да представи предложение за правен акт на Съюза за целите на прилагането на Договорите по смисъла на член 6, параграф 4, трета алинея, буква в) от Регламент (ЕС) 2019/788.
                  
               
                     (11)
                  
                  
                     Поради това искането за регистрация следва да бъде отхвърлено,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската инициатива под надслов „INICIATIVA EVE PARA LA CREACIÓN DEL DERECHO DE DECISIÓN“ не се регистрира.
         
         
            Член 2
            Адресат на настоящото решение е групата на организаторите на гражданската инициатива под надслов „INICIATIVA EVE PARA LA CREACIÓN DEL DERECHO DE DECISIÓN“, представлявана от г-н Eberardo SÁNCHEZ LÓPEZ и г-н Juan Carlos ESCUDERO GONZÁLEZ в качеството им на лица за контакт.
         
         
            Съставено в Страсбург на 14 декември 2021 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  OВ L 130, 17.5.2019 г., стр. 55.
         
            (2)  Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (ОВ L 65, 11.3.2011 г., стр. 1).